Atvinnuvega- og nýsköpunarráðuneytið

Skúlagötu 4

101 Reykjavík

postur@anr.is

Reykjavík, 13.01.2019

**Umsögn Hábrúnar ehf. um drög að frumvarpi til laga um breytingu á ýmsum lagaákvæðum**

**sem tengjast fiskeldi, S-257/2018 og um drög að frumvarpi til laga um gjald til**

**nýtingar eldissvæða í sjó, S-258/2018.**

Hábrún ehf. hefur verið frumkvöðull á sviði fiskeldis í Ísafjarðardjúpi samfellt í hartnær 2 áratugi. Fyrirtækið hefur nú leyfi til eldis á 700 tonnum af regnbogasilungi.

Gerðar eru eftirfarandi athugasemdir við drög að ofantöldum frumvörpum.

**Lög sem tengjast fiskeldi s-257/2018**

**Frumkvöðlaréttur**

Hábrún telur það mikið réttlætismál að hagsmunir frumkvöðla sem starfrækja fiskeldi á tilteknum svæðum verði ekki fyrir borð bornir og hefðarréttur skapi þeim réttmætan forgangsrétt að viðkomandi svæðum þegar lagt er mat á tilboð (umsóknir) við úthlutun svæða.  Oft er um að ræða tiltölulega lítil fyrirtæki heimamanna sem lagt hafa mikinn tíma, vinnu og hlutfalslega mikla fjármuni í þá áhættu sem frumkvöðlastarfi fylgir.  Það hefur verið gert í þeirri trú að geta síðan aukið umfang eldisins í hæfilegum skrefum þegar reynslu hefur verið náð og innviðir þróast.

Því leggjum við til að bætt verði við 3.mgr 3.gr eftirfarandi setningu: „Þá skal við úthlutun leyfa tekið fullt tillit til frumkvöðla sem stunda fiskeldi á viðkomandi svæði.“

Þá leggjum við til að eftirfarandi breyting verði gerð á 22.grein málslið b. (II) laganna:

* að setning sem nú hljóðar: „Umsóknir um rekstrarleyfi á sama sjókvíaeldissvæði skv. 1. málsl. skulu afgreiddar í þeirri röð sem þær berast Matvælastofnun….“
* muni hljóða: „Umsóknir um rekstrarleyfi á sama sjókvíaeldissvæði skv. 1. málsl. skulu afgreiddar í þeirri röð sem þær berast Matvælastofnun að teknu fullu tilliti til forgangsréttar frumkvöðla sem starfrækja eldi á svæðinu......“

Að okkar mati er hér um mikið réttlætismál að ræða og ekki hægt að fara fram með málið án þess að taka tillit til þessara sjónarmiða. Þessu til stuðnings nægir að líta til stöðunnar í Ísafjarðardjúpi. Fari fram sem horfir gæti svo farið að lítið sem ekkert pláss verði fyrir eðlilegan vöxt frumkvöðlafyrirtækja heimamanna (Hábrún/Sjávareldi og Háafell), sem jafnframt eru þeir einu sem verið hafa með starfsemi á svæðinu og hafa kosið að byggja sig upp af varfærni.

**Ræktun á ófrjóum laxi**

Það er skoðun Hábrúnar að allar greinar sem lúta að úthlutun svæða undir tilraunir með ófrjóan lax skuli feldar úr frumvarpinu. Við teljum að eldi á ófrjóum laxi sé eingöngu á tilraunastigi og ekki rétt að binda í lög ákvæði sem eingöngu leiða til ótímabærra umsókna og úthlutunar leyfa án krafna um nýtingu. Ræktun á ófrjóum laxi er seinni tíma mál og þarf engin sér ákvæði um hana enda mun hún falla vel að öðrum ákvæðum laganna þegar og ef hún verður að veruleika.

Hábrún leggur til að samin verði sérstök grein er lúti að tilraunaeldi á ófrjóum laxi. Þar verði kveðið á um að tilraunir verði leystar með sérstökum takmörkuðum úthlutunum til tilraunaeldis á vegum Hafrannsóknarstofnunar líkt og hugsunin er með tilraunaeldi stofnunarinnar í Ísafjarðardjúpi.

**Gjöld af fiskeldi s-258/2018.**

**Almennt**

Hábrún telur ekki tímabært að koma fram með frumvarp um sérstaka aukagjaldtöku af atvinnugrein sem er enn á þróunarstigi - gjaldtöku sem getur jafnframt haft mikil áhrif vilja til fjárfestinga og þar með möguleg neikvæð áhrif á þróun og afkomu heilla landshluta. Hér er mikilvægt að fara hægt í sakirnar og vanda til verka.

**Samræmis við aðrar atvinnugreinar verði gætt**

Að mati Hábrúnar er það grundvallaratriði, þegar sérstök lög eru sett um aukaálögur á fiskeldi, að horft verði til þess hvernig staðið hefur verið að styrkjum, gjaldtöku, skattlagningu og skattaívilnunum til annarra atvinnugreina sem byggst hafa upp á landinu á undanförnum árum.

Virðingarfyllst,

Gísli Jón Hjaltason

stjórnarformaður Hábrúnar ehf.

Brunngötu 14

400 Ísafirði